Nie net dié 2 verantwoordelik vir treinbrande nie | Netwerk24
Die vakbond het die inhegtenisneming van die 'n 14- en 15-jarige verwelkom ná die brand op 28 November waarin 18 treinwaens verwoes is.
Untu sê hy het die polisie al herhaaldelik gevra om sy misdaadintelligensie-eenheid in te span om die betrokkenheid van "'n derdeparty" by die brande en plundering van die spoornetwerk te ondersoek.
Die vakbond beweer dat hierdie "derdeparty" die treindienste in die Wes-Kaap en die provinsie se kwesbare ekonomie vir eie gewin wil ruïneer.
"Dit is jammer dat hulle eers aangekeer is 'n week nadat die Passasierspooragentskap van Suid Afrika (Prasa) beeldmateriaal van die vermeende brandstigters en 'n beloning van R100 000 uitgeloof het vir inligting wat tot hul inhegtenisneming en suksesvolle vervolging kon lei," het Steve Harris, sekretaris van Untu, gesê.
Een van die treine wat op 28 November op Kaapstad-stasie gebrand het. Foto: Kaapstad-brandweer
Volgens die vakbond het daar ná die bewind van die voormalige misdaadintelligensiehoof, Richard Mdluli, nie veel oorgebly van die polisie se vermoë om dié soort misdade te ondersoek nie.
Die Zondo-kommissie na staatskaping het in September vanjaar getuienis gehoor dat Mdluli glo die eenheid se geheime fonds vir veiligheidsopknappings, oorsese reise en voertuie geplunder het.
Volgens Harris het die polisie nog geen verantwoordelikheid aanvaar daarvoor dat sy eenheid vir spoorbeskerming nie sy mandaat met Prasa nagekom het nie.
Dié eenheid moet onder meer sigbare polisiëring op die spoornetwerk bied en is verantwoordelik vir misdaadbekamping en die veiligheid van pendelaars, spoorvrag en die vervoerstelsel.
Harris sê die Prasa-direksie, wat ontbind is, het Untu voorheen ná 'n reuse-vlaag van vandalisme en skade aan infrastruktuur verseker dat lede van die eenheid op 11 November op perronne ontplooi sou word.
Dit het gevolg op 'n vroeëre besluit om die dienste van meer as 20 private veiligheidsmaatskappye aan die einde van Oktober te beëindig.
"Untu-lede én pendelaars is die afgelope ses weke weerloos gelaat en aan misdadigers uitgelewer," het Harris gesê.
Volgens Untu het die Wes-Kaap sedert 2014 al 213 treinwaens ter waarde van R6 miljoen elk weens brandstigting verloor.